
	2ος ΕΥΡΩΠΑΪΚΟΣ ΛΟΓΟΤΕΧΝΙΚΟΣ ΠΕΡΙΠΑΤΟΣ

παρέα με Ευρωπαίους λογοτέχνες
στη ΣΤΟΑ ΤΟΥ ΒΙΒΛΙΟΥ

Για δεύτερη συνεχή χρονιά το δίκτυο EUNIC (European Union National Institutes for Culture / Ένωση Μορφωτικών Ινστιτούτων της Ευρωπαϊκής Ένωσης), στο οποίο συμμετέχει ως μέλος το Σπίτι της Κύπρου, προσκάλεσε, το Σάββατο 19 Σεπτεμβρίου 2015, το αθηναϊκό βιβλιόφιλο κοινό  στη Στοά του Βιβλίου σε έναν λογοτεχνικό περίπατο συντροφιά με Ευρωπαίους λογοτέχνες.

Ο Ευρωπαϊκός Λογοτεχνικός Περίπατος, που γίνεται πλέον θεσμός για την Αθήνα, συνδιοργανώθηκε από το Γαλλικό Ινστιτούτο Ελλάδος, την Πρεσβεία της Αυστρίας, το British Council, την Πρεσβεία της Ρουμανίας,  το Instituto Cervantes de Atenas, το Σπίτι της Κύπρου, την Πρεσβεία της Τσεχικής Δημοκρατίας, το Goethe-Institut Athen και την Πρεσβεία της Νορβηγίας, στο πλαίσιο των δράσεων και συνέργειών του δικτύου EUNIC για την κατανόηση, την ενίσχυση και την προώθηση της πολιτισμικής και γλωσσικής ποικιλομορφίας και συνεργασίας μεταξύ των ευρωπαϊκών κοινωνιών. Στόχος, η ανάδειξη της πολυμορφίας της λογοτεχνικής έκφρασης στην Ευρώπη και η παρουσίαση της σύγχρονης ευρωπαϊκής λογοτεχνίας και των ευρωπαίων συγγραφέων στο ευρύ κοινό μέσω μιας σειράς δημοσίων αναγνώσεων και άλλων παράλληλων δράσεων.

Στον 2ο Ευρωπαϊκό Λογοτεχνικό Περίπατο, την Κύπρο εκπροσώπησαν οι βραβευμένοι με Κρατικό Βραβείο Λογοτεχνίας της Κυπριακής Δημοκρατίας: Λεύκιος Ζαφειρίου (Κρατικό Βραβείο Διηγήματος/Νουβέλας για το έργο Μ’ ευλάβεια και με λύπη), Ανδρέας Καραγιάν (Κρατικό Βραβείο Μυθιστορήματος για το έργο Σκοτεινές Ιστορίες) και Ελένη Κεφάλα (Κρατικό Βραβείο Ποίησης για το έργο Χρονορραφία).
Για τέσσερις ώρες οι διακεκριμένοι Κύπριοι λογοτέχνες παρουσίασαν το έργο τους, διάβασαν αποσπάσματα από κείμενά τους και συνομίλησαν με το κοινό. Στο πλαίσιο μιας ανοικτής συζήτησης για τη λογοτεχνική έκφραση και παραγωγή στην Κύπρο, υποδέχτηκαν και παρουσίασαν τον 17χρονο πρωτοεμφανιζόμενο Κύπριο συγγραφέα Πέτρο Παπαδόπουλο, ο οποίος, πρόσφατα, δημοσίευσε το πρώτο του βιβλίο, με τίτλο ΜΑΤΩΜΕΝΑ ΟΝΕΙΡΑ: Η τραγικότητα μέσα από τα μάτια ενός εφήβου.
Στον Περίπατο συμμετείχαν ακόμη οι λογοτέχνες: Hervé Le Tellier (Γαλλικό Ινστιτούτο Ελλάδος), Angelika Reitzer (Πρεσβεία της Αυστρίας), Adam Baron (British Council), Matei Visniec (Πρεσβεία της Ρουμανίας), Care Santos (Instituto Cervantes de Atenas), Markéta Mališová (Πρεσβεία της Τσεχικής Δημοκρατίας), David Safier (Goethe-Institut Athen) και Kari Hesthamar (Πρεσβεία Νορβηγίας).
Η συμμετοχή της Κύπρου στον 2ο Ευρωπαϊκό Λογοτεχνικό Περίπατο πραγματοποιήθηκε με τη στήριξη των Πολιτιστικών Υπηρεσιών του Υπουργείου Παιδείας και Πολιτισμού της Κυπριακής Δημοκρατίας.

Στη φωτογραφία διακρίνονται από αριστερά ο Πέτρος Παπαδόπουλος, ο Ανδρέας Καραγιάν, η Μορφωτικός Σύμβουλος της Πρεσβείας της Κυπριακής Δημοκρατίας Μαρία Παναγίδου,           ο Λεύκιος Ζαφειρίου και η Ελένη Κεφάλα.

